**Тема: Нешван мяхlкамдирехlе нушала нешла мезра.**

**Мурадуни:**

1. ***Дарган мезличи бучlантала ва чеалкlуси наслула диги акlахъни.***
2. ***Даргала поэтунала творчестволизиб нешличила тема гьаргбарни;***
3. ***Челябкьла наслулис нешла дурхъадешличила ва адамла гlямрулизир илала кьадриличила аргъахъни.***

Бехlбихьуд:

(Балбуц бехlбирхьули саби Сергокъалала районничила далайличибли)

**МПГ.** - Ассаламу гlялайкум, ахlерти дурхlни, нушала балбуцличи дакlибти гIяхlли, школала мугlялимти ва нушачи ишбархlи дакlибти никlа дурхlни!

Даргала къугъал къушум

ГьалабяхI арбикути,

Гумайла кадиили,

Дарган мез дузахъути.

Нешли акIахъуб диги

Мезлизи кадихьибти,

Дерхъаб хIушала гIямру,

Дарган абала дурхIни.

**МЭМ.** – Aхlерти гьалмагъуни, узби-рузби, школала бучlанти. Ишбархlи иш заллизи цахlнабикибти, дила пикрили, дарган мез диганти саби.

Нешла мез – дила давла

Бегlтани наб батурси,

Нана хlуливан нуни

Мяхlкамбарес гlягlниси.

Нешла мез – гlямрула рухl,

Ну мицlирли вихlути,

Гlяламла гIякьлуличил

Наб букьурли даибти.

Нешла мез детахъалли,

Ну пяхlли ветихъулра,

Нешла мез хIедагьасли,

БегIтиагар язихъра.

- Дунъяличир бегIлара дурхъати дугьби сари ВатIан, нешла мез ва неш.

**МПГ.** – Неш! Дунъяличиб бегIлара дурхъаси дев – неш! Ил адамли бегI гьалаб ируси дев саби, сабира дунъяла лерилра мезанази цатяхIярли малхIямли зайбикIуси. Неш! Сегъуна жагасил ил дев! БерхIи агарли,вавни хIедухъар; дигай агарли, талихI хIебирар; хьунул адам агарли, дигай хIедирар; неш агарли, я поэт хIейрар, я игит хIейрар.

**МЭМ.** – БегIлара сахаватти, бегIлара абадлати някъби нешла сари, илдани се-дигара баресра бала. БегIлара тирхьси уркIи – нешла саби, ил сезаманалра къайгъиагарли хIебирар. ХIязлис ахIенри, урибси мугIяллим Сухомлинский викIуси: «ДурхIяла цабаралра тIул изесбиалли, нешла уркIи изесбиръур»,- или. Нешличив дурхъаси, дурхIяличи уркIи изуси адам дунъяличивра левси ахIен.

**МПГ.** – ХIу чум дус виубли виадра, шел яра шуцIали – хIед неш мурталра хIяжатси сари, илала уркIецIи, илала хIер гIягIнили сари. Нешличи хIела диги сецад халаси биалра, илцадра хIела гIямру разитили ва шалатили дирар.

**МЭМ.** – ИшбархIи нушачи гIяхIладли бакIили саби хIябъибил детсадла никIа дурхIни, чусра дебали чула нешани дигахъути.

- Гьари, се бурул илдани лехIдилзехIе. (ДурхIнала выступление)

**МПГ.** – Неш мурталра хIерси сари дурхIначирад дашути хабуртачи. Ил кьакьарикIур илдачи: илди биштIали биаб, халали биаб. Хаслира, илдачибад бахъхIи кагъар агара биалли.

«Дила ахIерси неш!» - илкьяйда дехIдирхьутири уршбани дявтазирад дурхьути нешаначи кагъурти.

Р.Рашидовла «Нешличи уршила кагъар» бикIуси назму бучIа 8 «а» кл. ученик Ибрагьимов Амирли ва 11 «а» кл. ученица Мустафаева Загьидатли.

**НЕШЛИЧИ УРШИЛА КАГЪАР.**

Унра-хунрала ургаб

Нешли кагъар бучIулри.

Дергълизибад уршили

Кагъарлизиб лукIулри.

«Карпатла дубуртазиб

Багьбиубли дергъ саби.

Дила окопла гьалаб

Хъяр вавализиб саби.

ДакIилив нушачир хIеб,

ДегIирав хIебла хъуми,

Хъумартурли хIедиэс

Гелин рурсбани хъями?

Нушалагъунти сари

Ишарти дугурбира,

Нушачир кьяйда сари

Каркути зубартира.

Дила кьисматла зубар

Се бикIулил хIебалас,

Амма савли хIярхIуба

ШятI бучIни ункъли балас.

БелчIаб чус дигугIебли,

Къакъгьавли кахIейзиша,

Ванза убчебаркьялра,

Душмайс мутIигIхIекIиша…»

Пахрули рицIилри неш …

Амма ил сягIятлизиб

Каберхурлири гъубзни

БебкIала гъазализи.

Баргбердиб тупла хIярхIя,

ПяхIдариб вавни хъярхъли.

Мегьла бутIали урши

Дай уркIила вяхъилри.

«Неш ва неш, марли, хIу гIур

ЧехIериурив нуни?..» -

КьяпIкариб ил игитла

ХIулби игитунани.

ХIяблис къарауйчибси

Хъярра хIяйранни саби,

Янсавла верализиб

Закра марайли саби.

Хъями сари хIябличир

Кайкибсила мер буцес,

ХIила гьар кIантI багьандан

Фашист къурлис чеббицес …

Ил сягIят гъариб нешли

ХIяйнайс кагъар бучIулри,

АхIер уршила зубар

Кабикни хIебалулри.

**МЭМ.** – ДурхIяла хасиятуни сегъунти диалра, нешла иличи диги камхIедирар. ДурхIя сегъуна виалра, нешлис ил ахIерси сай. Дунъяличив дурхIя левни – ил саби нешла талихI. Нешла малхIямси уркIилар дурхIяличирти диги хIедилшан. Иличив дурхъаси адам дунъяличивра агара.

Нешличила далай бучIа 5 «б» кл. ручIан Мирзаева Аминатли.

**МПГ.** – Нешла мез хIедалуси адам мякьи агар галгагъуна сай. Нешли нуша айкьнилис кахIебурхуси хIурматла лишан саби нешла мез дални, илди нана хIуливан мяхIкамли дихIни.

Нешла мезличила М.ХIямидовла назму бучIа Кьадирисова Эльмирани.

**МЭМ.** – Hешличила далуйти гьар бархIи зайдикIули сари. ЗайдикIаб илди даршдусмазир мурталра неш черяхIрирули, илала кьимат бирули. Бахъал саби нуша-ургаб нешла мез дагахъути, илди нана хIуливан мяхIкамли дихIути ва илди детхIехъахъес, чеахъдикIахъес хIяракатлизибти дарганти. Тяп илгъуна кайзурси дарган гъабза, сайра имцIатигъунти гIямрула бурхIназив нешла мез черяхIдирули ва илдас булбулван учIуси сай ХIурхъила шилизив акIубси Ильяс Идзиевра.

(нешличила далай бучIа ГIяхIмадова Индирани – Ванашимахьила урга даражала школала мугIялимли, илини нушала школа таманбарибси саби.) Гъай Ильяс Идзиевла.

**Ильяс Идзиевла назмуртачил нуша тянишдирехIе Ибрагьимов Амирли, 8 «а» кл. учIан**

**Абала у**

Нуни нешла у бихус

Байрахъван ахъбуцили,

Дунъяла давлализи

Ил нуни цугбуцили.

Нуни нешла гъай дихус

Бархьдешлис дарманхIели,

Мурталра багалати

ГIямрулизир сархIели.

Нешла хIулбала шала

Абалки уркIилизиб,

Саби берхIила нурли

ШалабикIули набзиб.

ХIед дила далуйтира

ХIела гъайла дугьбира,

Набцун хIуни батурси

ХIела дурхъаси ура.

5 «б» кл. ручIан НурбяхIяндова Сабирани, 8 «б» кл. бучIанти МяхIяммадова Мисайли ва Сулейманов ГIумарли бучIа ца гьатIи илала «Неш» бикIуси поэма.

**МПГ.** – Hешла лайла, бегI гьалаб ахъибси нешла у, цаибти гунзри … ДурхIяра нешра къябхIебердили цализи ца бигьунти саби. ДурхIяличи бегI гьалаб бекI гIяшбурцуси нешли саби. Нешлис сай дурхIя бегI гьалав дукарургуси. Ил багьандан биэсра асубирар, дурхIяли бегI гьалаб «неш» ибси дев ируси. Нешли някъ буцили школализи кибтири илдира. Гьанна илди 4 классла бучIанти саби. Нешанас назмурти пешкешдарес бакIили саби ишбархIи бехIбихьудла школала бучIанти.

**МЭМ.** – Лебилра пагьмучебти адамтала, писательтала, поэтунала, художникунала, гIяхIгъубзнала лебтири нешани .Илдигъунти пагьмучебти бучIанти леб нушала школализибра.

(9 –ибил классла рурсбала делхъ)

**МЭМ.** - Агарa дунъяличиб нешичир дурхъати жан.Гьаннала замана нешани дудешуначил бутIацугли бузули саби, амма хъулирти хIянчира дарес, биштIати дурхIнира абикьес бажардибиркули саби.

ИшбархIи нушачи ракIили сари нушала дарган мезла мугIялим ПатIимат ХIяжиевнала рурси МяхIяммадова Аминатра. Се бурул илини лехIдилзехIе. (МяхIяммадова А.5 «б» кл.)

**Нешла дяхI**

Абалагъунти дяхI-някъ

ГIур чилалра хIедирар,

Илди чедиухIели

УркIиличир хIеб дирар.

Някъби хIебван ванати

ТIулбазиб нур ухути,

Чиллала аргълизирра

ЦIабилкьван лагьдикIути.

ХIела амъурти дяхI-някъ

Бацван шаладикIули,

Вирусра муэрлира

Мурили байдирули.

(МяхIяммадов Арсенни чугур зайбулхъахъу)

**МПГ.** Чиди мезличиб бучIалра нешличила далай уркIилизи алтIан.ИшбархIи нушаб урус мезли далай бучIа 8-ибил классла ручIан Мустапаева Салиматли.(песня Телидзе «Мама»)